CELEX: 
Language: hu
Date: 2019-03-07 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a gépjárművek zajszintjéről és a csere-hangtompítórendszerekről szóló 540/2014/EU európai parlamenti és tanácsi rendelet módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A hibrid elektromos és tisztán elektromos járművek, más néven csendes közúti járművek (QRTV) zajkibocsátása jelentősen alacsonyabb, mint a belső égésű motorral rendelkező járműveké, ami környezeti előnyökkel jár. A zajszint csökkenésével azonban megszűnt egy olyan fontos hangjelzés forrása is, amely a veszélyeztetett úthasználókat, jellemzően a látássérült személyeket és a kerékpárosokat a járművek közeledésére, jelenlétére vagy elindulására figyelmeztette.
            
            
               A zajkibocsátás tekintetében az M és N kategóriájú járművekre vonatkozó típusjóváhagyási követelményeket az 540/2014/EU rendelet
                  1
                határozza meg. A szóban forgó rendelet a minimális zajkibocsátásra vonatkozó követelményeket is megállapít a csendes közúti járművekbe szerelt hangjelző rendszerekre (AVAS) vonatkozóan, melyek arra szolgálnak, hogy a veszélyeztetett úthasználók biztonsága érdekében figyelmeztessék őket a csendes közúti járművek jelenlétére. Az említett követelményeket részletesen meghatározza a csendes közúti járművek jóváhagyásáról szóló 138. számú ENSZ EGB-előírás
                  2
               .
            
            
               A 138. számú ENSZ EGB-előírás 01. módosításának figyelembevétele, nevezetesen a veszélyeztetett úthasználókat védő biztonsági intézkedéseknek a hangjelző rendszer szüneteltetésének tilalma révén való javítása érdekében szükségessé vált az 540/2014/EU rendeletben a hangjelző rendszerekre vonatkozóan megállapított követelmények módosítása. Emellett a Bizottságnak eleget kell tennie az ENSZ EGB 1958. évi megállapodásában foglalt azon jogalkotási kötelezettségének is, miszerint alkalmaznia kell a hangjelző rendszerekre vonatkozóan meghatározott követelményeket, amelyeket a 01. módosítássorozattal módosított 138. számú ENSZ EGB-előírás határoz meg, amelyhez az Unió is csatlakozott.
            
            
               E jogi aktus az 540/2014/EU rendelet VIII. mellékletének a hangjelző rendszerekre vonatkozó műszaki követelmények tekintetében történő, a 01. módosítássorozattal módosított 138. számú ENSZ EGB-előírás figyelembevételével való módosítására irányul.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               E felhatalmazáson alapuló jogi aktus előkészítése során a Bizottság megfelelő szakértői szintű konzultációkat folytatott az érintett ágazat érdekelt felei, valamint a megfelelő szociális partnerek és tagállami szakértők bevonásával.
            
            
               E jogi aktusról nyilvános konzultáció folyt 2018. december 13. és 2019. január 10. között a jogalkotás minőségének javításával foglalkozó portálon; egy pozitív észrevétel érkezett, amelyet figyelembe is vettek.
            
            
               Emellett 2018. december 13. és 2019. február 11. között a Kereskedelmi Világszervezet (WTO) honlapján közzétettek egy, az e jogi aktusról szóló, a kereskedelem technikai akadályaira vonatkozó értesítést; észrevételek azonban nem érkeztek.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               a)Jogalap
            
            
               E felhatalmazáson alapuló jogi aktus jogalapja a gépjárművek zajszintjéről és a csere-hangtompítórendszerekről, és a 2007/46/EK irányelv módosításáról, valamint a 70/157/EGK irányelv hatályon kívül helyezéséről szóló, 2014. április 16-i 540/2014/EU európai parlamenti és tanácsi rendelet 9. cikke.
            
            
               b)A jogi aktus típusának megválasztása
            
            
               Az 540/2014/EU rendelet módosításának a rendelet a megfelelő eszköze.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2019.3.7.)
            
            
               a gépjárművek zajszintjéről és a csere-hangtompítórendszerekről szóló 540/2014/EU európai parlamenti és tanácsi rendelet módosításáról
            
            
               (EGT-vonatkozású szöveg)
            
         
         
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a gépjárművek zajszintjéről és a csere-hangtompítórendszerekről, és a 2007/46/EK irányelv módosításáról, valamint a 70/157/EGK irányelv hatályon kívül helyezéséről szóló, 2014. április 16-i 540/2014/EU európai parlamenti és tanácsi rendeletre
                  3
                és különösen annak 8. cikke második bekezdésére és 9. cikkére,
            
            
               mivel:
            
            
               (1)Az 540/2014/EU rendelet meghatározza az M (személyszállító járművek) és N (áruszállító járművek) kategóriájú új járműveknek a zajszint tekintetében történő EU-típusjóváhagyására vonatkozó követelményeket. A rendelet továbbá intézkedéseket állapít meg a csendes közúti járművekbe szerelt, a veszélyeztetett úthasználók figyelmeztetésére szolgáló hangjelző rendszerekre (AVAS) vonatkozóan.
            
            
               (2)A 2007/46/EK európai parlamenti és tanácsi irányelv
                  4
                I. melléklete szerinti, a járműveknek a megengedett zajszint tekintetében történő EU-típusjóváhagyásával kapcsolatos adatközlő lapot felül kell vizsgálni annak érdekében, hogy tükrözze a hangjelző rendszerekre vonatkozó részletes követelményeket.
            
            
               (3)Miután az ENSZ Európai Gazdasági Bizottsága (ENSZ EGB) keretében működő Járműelőírások Harmonizálása Világfórum 171. ülésén elfogadták a csendes közúti járművek jóváhagyásáról szóló 138. számú ENSZ EGB-előírás 01. módosítássorozatát, a hangjelző rendszer szüneteltetésére vonatkozó tilalom bevezetése érdekében felül kell vizsgálni az 540/2014/EU rendelet VIII. mellékletét.
            
            
               (4)Az 540/2014/EU rendeletet ezért ennek megfelelően módosítani kell.
            
            
               (5)Figyelembe véve, hogy ez a rendelet olyan kiigazítást tartalmaz, amely tükrözi a hangjelző rendszer szüneteltetési funkciójára vonatkozóan az 1958. évi megállapodás értelmében már alkalmazandó követelményeket, és bevezeti a 2019. évtől kezdődő alkalmazáshoz szükséges átmeneti rendelkezéseket, a rendeletnek sürgősen hatályba kell lépnie,
            
            
               ELFOGADTA EZT A RENDELETET:
            
            
               1. cikk
            
            
               Az 540/2014/EU rendelet I. és VIII. melléklete e rendelet mellékletének megfelelően módosul.
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2019.3.7-én.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        Az Európai Parlament és a Tanács 540/2014/EU rendelete (2014. április 16.) a gépjárművek zajszintjéről és a csere-hangtompítórendszerekről, és a 2007/46/EK irányelv módosításáról, valamint a 70/157/EGK irányelv hatályon kívül helyezéséről (HL L 158., 2014.5.27., 131. o.).
               
               
                  
                     (2)
                  
                        Az Egyesült Nemzetek Európai Gazdasági Bizottságának (ENSZ EGB) 138. számú előírása – Egységes rendelkezések a csendes közúti járművek korlátozott hallhatóságuk tekintetében történő jóváhagyásáról [2017/71] (HL L 9., 2017.1.13., 33. o.).
               
               
                  
                     (3)
                  
                        HL L 158., 2014.5.27., 131. o.
               
               
                  
                     (4)
                  
                        Az Európai Parlament és a Tanács 2007/46/EK irányelve (2007. szeptember 5.) a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról (keretirányelv) (HL L 263., 2007.10.9., 1. o.). 
               
            
      
    ---documentbreak--- 
      
         
         
            
               MELLÉKLET
            
            
            
               Az 540/2014/EU rendelet a következőképpen módosul:
            
            
               1.
                     Az I. melléklet 1. függeléke a következőképpen módosul:
            
            
               a)
                     a 12.8. pontot el kell hagyni;
            
            
               b)
                     a szöveg a következő 12.9. ponttal egészül ki:
            
            
               „12.9. Hangjelző rendszer
            
            
               12.9.1. A járműtípusnak a 138. számú ENSZ EGB-előírás szerint a zajkibocsátás tekintetében megadott jóváhagyási száma (1) 
            
            
               vagy
            
            
               12.9.2. Teljes hivatkozás a hangjelző rendszernek az 540/2014/EU rendelet szerint mért zajkibocsátási szintjére (1)”.
            
            
               2. A VIII. melléklet a következőképpen módosul:
            
            
               a)
                     az I. szakasz helyébe a következő szöveg lép:
            
            
               „I. szakasz
            
            
               Ez a melléklet a hibrid elektromos és a tisztán elektromos (HEV és EV) járművekhez használható hangjelző rendszerrel (AVAS) kapcsolatos intézkedéseket állapítja meg.
            
            
               I.1. Az I.2.a), az I.2.b), az I.3.a) és az I.3.b) ponttól függetlenül a II. szakasz rendelkezései vonatkoznak a következő járművekbe szerelt hangjelző rendszerekre: 
            
            
               a) valamennyi, 2019. július 1-je előtt jóváhagyott járműtípus;
            
            
               b) az a) pontban említett típuson alapuló valamennyi, 2021. július 1-je előtt nyilvántartásba vett új jármű.
            
            
               I.2. Az I.3.a) és az I.3.b) ponttól függetlenül a III. szakasz rendelkezései vonatkoznak a következő járművekbe szerelt hangjelző rendszerekre: 
            
            
               a) valamennyi, 2019. július 1-je előtt jóváhagyott járműtípus, amennyiben a gyártó így dönt; 
            
         
         
            
               b) az a) pontban említett típuson alapuló valamennyi új jármű; 
            
            
               c) valamennyi, 2019. július 1-jén vagy az után és 2021. szeptember 1-je előtt jóváhagyott járműtípus; 
            
            
               d) a c) pontban említett típuson alapuló valamennyi, 2023. szeptember 1-je előtt nyilvántartásba vett új jármű.
            
            
               I.3. A IV. szakasz rendelkezései vonatkoznak a következő járművekbe szerelt hangjelző rendszerekre:
            
            
               a) valamennyi, 2021. szeptember 1-je előtt jóváhagyott járműtípus, amennyiben a gyártó így dönt;
            
            
               b) az a) pontban említett típuson alapuló valamennyi új jármű;
            
            
               c) valamennyi, 2021. szeptember 1-jén vagy azt követően jóváhagyott járműtípus; 
            
            
               d) a c) pontban említett típuson alapuló valamennyi új jármű; 
            
            
               e) valamennyi, 2023. szeptember 1-jén vagy azt követően nyilvántartásba vett új jármű.”;
            
            
               b)
                     a szöveg a következő IV. szakasszal egészül ki:
            
            
               „IV. szakasz
            
            
               A III.2.b) pont kivételével a III. szakasz rendelkezéseit alkalmazni kell. Ezenkívül az alábbiakat kell alkalmazni:
            
            
               Kapcsoló
            
            
               Minden olyan mechanizmusnak, amely lehetővé teszi a járművezető számára a hangjelző rendszer működésének leállítását („szüneteltetési funkció”), meg kell felelnie a 138. számú ENSZ EGB-előírás 01. módosítássorozattal módosított eredeti változata 1. kiegészítésének 6.2.6. szakaszában foglalt követelményeknek (HL L 204., 2017.8.5., 112. o.).”